[{"text_idx": "#000000", "text": "Ehunmilietako hiru probetan 900dik gora mendi lasterkari elkartuko dira"}, {"text_idx": "#000001", "text": "Azken urteetako ohiturarekin jarraituz, Igartza jauregia aukeratu dute Ehunmilien antolatzaileek VI. edizioaren aurkezpena egiteko. 900dik gora mendi lasterkari elkartuko dira hilaren 10etik 12ra jokatuko diren hiru probetan: Ehunmilietan 272 izango dira (14 goierritarrak), G2Hn 500 (81 goierritarrak) eta Marimurumendin 150 inguru (55 goierritarrak). Korrikalarien denboraz txip eta geolokalizazio bidez \u2013Ehunmilien kasuan\u2013 jarraitu ahal izango dira aurten ere, baina berritasunak ere badaude: webgunea itxuraldatu egingo dute proba egunetan, eta ibilbidean zehar jarriko dituzten kameren bitartez, zuzeneko emisoa emango dute. Horrez gain, Facebook bitartez korrikalarien berri izateko aukera egongo da \u2013alta eman beharko dute korrikalariek horretarako\u2013, eta baita SMS zerbitzu bat ere. Korrikalariak kontrol postu bakoitzetik pasatzen diren eran mezu bat bidaliko da korrikalariek antolatzaileei ematen dieten sakeleko telefonoaren zenbakira \u2013euro bateko kostua izango du zerbitzuak\u2013."}, {"text_idx": "#000002", "text": "Aitor Aldasoro Beasaingo alkatea, Rikardo Idiakez Ternuako ordezkaria, Juan Fer Azkona Euskal Mendi Federazioko kidea, Niko Osinalde Goiturreko zuzendaria eta Andoni Zubeldia Ehunmilietako antolatzailea izan dira gaur eguerdian Beasainen egin den aurkezpenean. Denek ere, Ehunmiliekiko duten konpromisoa berretsi dute, eta aipamen berezia egin diete boluntarioei, haiek gabe ezinezkoa baitzatekeen proba antolatzea. Era berean, aurtengo elastikoa ere aurkeztu dute (txuria), eta baita parte-hartzaileen artean banatuko dute jertse teknikoa."}]